Landsretten i Aalborg valgte torsdag at mildne den straf, som faren i Serritslevsagen blev idømt. Dommen om forvaring, som Harry Antoft Larsen blev idømt i Byretten i Hjørring er nu ændret til en fængselsdom på 11 år. Retten lagde i sin strafudmåling vægt på, at den 42-årige Serritslevfar ikke kommer til at være til fare for sine børn og andre. Samtidig bemærkede retten, at straffen på 11 års fængsel betyder, at de fleste af Serritslevbørnene er voksne, når faren bliver løsladt. Og Retten forventer ikke, at faren får tilladelse til at have kontakt med de børn, der er under 18 på det tidspunkt, han bliver løsladt. Den dom er faren glad for. Ifølge hans advokat Anne Mette Ovesen er han lettet over, at han ikke længere bliver set som en farlig mand, og at han nu har et årstal for sin løsladelse, som han kan forholde sig til. Han forlod retten med sin jakke trukket op over hovedet. Den 42-årige Harry Antoft Larsen skal i første omgang afsone sin straf i Herstedvester fængsel.

Referat:
Faren i Serritslevsagen, den 42-årige Harry Antoft Larsen, idømmes ved Landsretten torsdag 11 års fængsel.